**Informatīvais ziņojums**

**par Eiropas Atbalsta fonda vistrūcīgākajām personām pārvaldības un kontroles sistēmu un ieviešanu Latvijā 2014.-2020.gada plānošanas periodā**

**Rīga, 2014**

**Satura rādītājs**

[**I.** **Informatīvā ziņojuma pamatojums** 3](#_Toc388530063)

[**II.** **Vispārīgie jautājumi** 3](#_Toc388530064)

[**III.** **Fonda mērķis un plānotais atbalsts** 4](#_Toc388530065)

[**IV.** **Fonda ieviešanas apraksts** 6](#_Toc388530066)

[**V.** **Pārvaldības un kontroles struktūra** 7](#_Toc388530067)

[**VI.** **Funkciju sadalījums starp iestādēm** 8](#_Toc388530068)

[**VII.** **Galvenie procesi un ieviešanas principi** 10](#_Toc388530069)

[**VIII.** **Tehniskā palīdzība** 15](#_Toc388530070)

[**IX.** **Turpmākās rīcības** 17](#_Toc388530071)

## **Informatīvā ziņojuma pamatojums**

1. Izpildot Ministru kabineta (turpmāk – MK) 2013.gada 17.decembra sēdes protokollēmumu (prot. Nr.67. 139.§ 5.punkts), Labklājības ministrija (turpmāk – LM) ir izstrādājusi informatīvo ziņojumu par Eiropas Atbalsta fonda vistrūcīgākajām personām (turpmāk – Fonds) pārvaldības un kontroles sistēmu un ieviešanu Latvijā 2014.-2020.gada plānošanas periodā (turpmāk – informatīvais ziņojums).
2. Informatīvais ziņojums satur kopsavilkuma informāciju par Fonda izveidi un plānoto ieviešanu Latvijā, galvenajiem Fonda pārvaldības un kontroles sistēmas elementiem, kā arī veicamajiem uzdevumiem, plānotajiem termiņiem un nepieciešamajiem resursiem Fonda ieviešanas sagatavošanai.

## **Vispārīgie jautājumi**

1. 2014.gada 12.martā stājās spēkā Eiropas Parlamenta un Padomes regula Nr.223/2014 par Eiropas Atbalsta fondu vistrūcīgākajām personām[[1]](#footnote-2) (turpmāk – Regula).
2. Regula paredz izveidot Fondu, nosakot tam kopējo finansējumu 3 395 684 880 *euro* (2011.gada cenās) laika posmam no 2014.gada līdz 2020.gadam.
3. Fonds aizstās Eiropas Savienības (turpmāk – ES) Pārtikas izdalīšanas programmu vistrūcīgākajām personām, kas tika izveidota 1987.gadā ar mērķi lietderīgi izmantot intervences uzkrājumus, izdalot pārtikas produktus vistrūcīgākajām personām[[2]](#footnote-3).
4. Latvijai iezīmētais Fonda finansējums ir 36,4 miljoni *euro* 2011.gada cenās, ko plāno vienādās (1/7) ikgadējās saistību apropriācijās 2014.-2020.gada periodā, summu indeksējot par 2% gadā. Tādējādi kopējais plānotais Fonda piešķīrums Latvijai ir 41 024 469 *euro* faktiskajās cenās. Fonda ikgadējās saistības ir izmantojamas trīs gadu laikā pēc to piešķiršanas gada (t.s. ‘N+3’ princips). Ņemot vērā darbības programmas sagatavošanai nepieciešamo laiku, un, lai nodrošinātu iespējami īsāku pārtikas palīdzības piegādes pārtraukumu, Regulā izdevumu atbilstības periods ir noteikts, sākot no 2013.gada 1.decembra.
5. Sešu mēnešu laikā no Fonda Regulas spēkā stāšanās, t.i., līdz 2014.gada 11.septembrim, katra dalībvalsts iesniedz Eiropas Komisijā (turpmāk – EK) darbības programmu, kas sagatavota atbilstoši Regulas I pielikumā iekļautajam paraugam, ievērojot partnerības principu un apspriežoties ar ieinteresētajām pusēm. Darbības programma aptver laika posmu no 2014.gada 1.janvāra līdz 2020.gada 31.decembrim un ņem vērā ex-ante novērtēšanas rezultātus.
6. Lai gan Fonda un Eiropas Reģionālās attīstības fonda, Eiropas Sociālā fonda un Kohēzijas fonda (turpmāk – ES KP fondi) atbalsta joma un konkrētais mērķis atšķiras, tomēr Fonda vispārējais mērķis papildina ES KP fondu 9.tematisko mērķi[[3]](#footnote-4) – veicināt sociālo iekļaušanu, apkarot nabadzību un jebkādu diskrimināciju. Fonda Regulā noteiktās pārvaldības un kontroles sistēmas prasības atbilst ES KP fondu regulējumā noteiktajām[[4]](#footnote-5), identiskas ir arī normas attiecībā uz finanšu pārvaldību, pārskatu pārbaudi un akceptēšanu, finanšu korekcijām un saistību atcelšanu. Kaut arī juridiski Fonda un ES KP fondu regulējums ir nošķirts, saturiski Fonda Regulas normas ir pielīdzinātas ES KP fondu regulējumam, lai ES KP fondu pārvaldībai un kontrolei izveidotās sistēmas būtu izmantojamas Fonda vajadzībām. Dalībvalstu administratīvā sloga mazināšanai, EK rekomendē Fonda vadībai un kontrolei izmantot institūcijas, kas nozīmētas Eiropas Sociālā fonda pārvaldībai un kontrolei. Balstoties uz minēto, sākotnēji Fonda ieviešanu tika paredzēts nodrošināt ES KP fondu pārvaldības un kontroles sistēmā, atbilstoši pieejai, ko MK atbalstīja 2013.gada 4.jūnija sēdē Koncepcijas par Eiropas Reģionālās attīstības fonda, Eiropas Sociālā fonda, Kohēzijas fonda, Eiropas Lauksaimniecības fonda lauku attīstībai un Eiropas Jūrlietu un zivsaimniecības fonda ieviešanu 2014. – 2020. gadā Latvijā ietvaros[[5]](#footnote-6).Taču, ņemot vērā ES KP fondu pārvaldībā un kontrolē iesaistīto institūciju (Finanšu ministrija (turpmāk – FM), Centrālā finanšu un līgumu aģentūra, Valsts kase) iebildumus par Fonda ieviešanu ES KP fondu pārvaldības un kontroles sistēmā, Fonda ieviešanai tiks veidota no ES KP fondiem atsevišķa pārvaldības un kontroles sistēma.
7. Paredzams, ka no ES KP fondiem atšķirīgas pārvaldības un kontroles sistēmas izveide aizkavēs Fonda līdzfinansētās materiālās palīdzības nodrošināšanu vistrūcīgākajām personām, radot pārrāvumu laikā starp līdzšinējās EK pārtikas nodrošināšanas programmu un Fonda līdzfinansēto atbalstu.

## **Fonda mērķis un plānotais atbalsts**

1. Fonda vispārējais mērķis ir veicināt sociālo kohēziju, sekmēt sociālo iekļaušanu un tādējādi palīdzēt sasniegt stratēģijā „Eiropa 2020” noteikto pamatmērķi - par 25 % samazināt to Eiropas iedzīvotāju skaitu, kuri dzīvo zem valsts nabadzības sliekšņa, palīdzot izkļūt no nabadzības vairāk nekā 20 miljoniem cilvēku - vienlaikus papildinot ES struktūrfondu ieguldījumu. Fonds palīdz sasniegt konkrēto mērķi - mazināt nabadzības smagākās formas, sniedzot nefinansiālu palīdzību vistrūcīgākajām personām: pārtiku un/vai pamata materiālo palīdzību un sociālās iekļaušanas pasākumus, kuru mērķis ir vistrūcīgāko personu sociālā iekļaušana.
2. Minēto Fonda mērķu sasniegšanai tiks atlasītas un īstenotas darbības, ar kurām šī informatīvā ziņojuma kontekstā jāsaprot Fonda īstenošanai noslēgtie līgumi par pārtikas un/vai materiālās palīdzības iepirkumu, līgumi ar partnerorganizācijām par pārtikas un/vai pamata materiālās palīdzības izsniegšanu galasaņēmējiem un papildpasākumu īstenošanu, kā arī starpresoru vienošanās par Fonda pārvaldībā un kontrolē iesaistīto institūciju pienākumiem un tehniskās palīdzības (turpmāk – TP) izmantošanu.
3. Fonds papildina valstu programmas nabadzības izskaušanas un sociālās iekļaušanas jomā. Vienlaikus, ieviešot Fondu Latvijā, tiks nodrošināta demarkācija ar ES KP fondu 2014.-2020.gada plānošanas perioda darbības programmas “Izaugsme un nodarbinātība” ietvaros plānoto atbalstu.
4. Nodrošinot sabiedrības līdzdalību Fonda darbības programmas izstrādē, LM ir organizējusi diskusijas par Fonda ieviešanu, tai skaitā, par iedzīvotāju grupām, kurām prioritāri būtu jāsniedz materiālā palīdzība Fonda atbalsta ietvaros, par materiālās palīdzības veidu (pārtika un/vai pirmās nepieciešamības preces) un materiālās palīdzības sniegšanā iesaistāmajiem partneriem (labdarības organizācijām un/vai pašvaldību sociālajiem dienestiem).
5. LM organizētajās diskusijās par Fonda ieviešanu piedalījās un sniedza priekšlikumus biedrības, kuru darbības jomas ietver palīdzības sniegšanu trūcīgām un krīzes situācijā nonākušām personām, pašvaldību sociālo dienestu pārstāvji un citas ieinteresētās personas. Ievērojot apspriežu rezultātus, LM ierosina darbības programmā Fonda atbalstu plānot šādos atbalsta virzienos:
	1. atbalsts pārtikas nodrošināšanai,
	2. atbalsts bērnu materiālās nenodrošinātības mazināšanai (paredzot pamata materiālās palīdzības preču nodrošināšanu zemu ienākumu ģimenēm ar nepilngadīgiem bērniem, piemēram, higiēnas un saimniecības preces, individuālie mācību piederumi).
6. Fonda mērķa grupas atbilstības kritēriji tiks noteikti MK noteikumos par Fonda īstenošanas kārtību, un var tikt precizēti plānošanas perioda laikā. Diskusijās ar partneriem Fonda atbalstu rosināts sniegt šādām mērķa grupām jeb galasaņēmējiem (prioritārā secībā):
	1. par trūcīgām atzītu ģimeņu bērniem, īpaši daudzbērnu un nepilnajās ģimenēs,
	2. par maznodrošinātām atzītu ģimeņu bērniem, īpaši daudzbērnu un nepilnajās ģimenēs,
	3. par trūcīgām atzītām personām un mājsaimniecībām,
	4. krīzes (ārkārtas) situācijā nonākušām personām.
7. Atbalstu galasaņēmējiem plānots sniegt ar atbilstoši darbības programmā noteiktiem kritērijiem atlasītu partnerorganizāciju (pašvaldību iestāžu, kā arī biedrību un nodibinājumu) starpniecību, kuru līdzšinējā darbība tieši saistīta ar atbalsta sniegšanu (tai skaitā pārtikas palīdzības nodrošināšanu) trūcīgām un krīzes situācijā nonākušām personām.
8. Atbalsta ietvaros galasaņēmēji varēs saņemt bez maksas pārtiku un/vai pamata materiālo palīdzību - pamata patēriņa preces personīgai lietošanai.
9. Lai mazinātu mērķa grupas sociālo atstumtību, partnerorganizācijas īstenos materiālo palīdzību papildinošus atbalsta pasākumus, piemēram, uztura un budžeta pārvaldības konsultācijas, informācijas sniegšanu par nepieciešamajiem citu institūciju sniegtajiem pakalpojumiem u.c.

## **Fonda ieviešanas apraksts**

1. Fonda ieviešanai starpniekstruktūra (Sabiedrības integrācijas fonds (turpmāk – SIF)) organizēs pārtikas un/vai pamata materiālās palīdzības iepirkumu, t.sk., līgumā paredzot preču nogādāšanu uz partnerorganizāciju noliktavām.
2. Iepirkumu veikšana deleģēta SIF kā publiskā sektora institūcijai ar pieredzi ārvalstu finanšu instrumentu projektu ieviešanā un liela apjoma publisko iepirkumu organizēšanā, ar mērķi nodrošināt pārtikas un/vai pamata materiālās palīdzības preču iegādes izdevumu attiecināmību, t.i., samazināt neatbilstoši veiktu izdevumu risku, un samazināt administratīvo slogu partnerorganizācijām. Arī EK un Eiropas Revīzijas palāta ir aicinājusi iepirkumu organizēšanu uzticēt zema riska institūcijai, kas būtu pieredzējusi un kompetenta to darīt. Turklāt SIF ir plaša sadarbības pieredze ar nevalstiskajām organizācijām sociālās integrācijas mērķu īstenošanā. Atbalstu šādai pieejai konsultācijās izteikušas gan labdarības organizācijas, gan pašvaldību sociālie dienesti.
3. Atbilstoši darbības programmā un MK noteikumos par Fonda īstenošanas kārtību noteiktajiem kritērijiem izvēlētas partnerorganizācijas – publiskā sektora institūcijas vai nevalstiskas organizācijas (biedrība, nodibinājums, reliģiska organizācija), tieši vai ar citu partnerorganizāciju starpniecību izdalīs pārtiku un/vai pamata materiālo palīdzību galasaņēmējiem un nodrošinās papildpasākumu īstenošanu.
4. Darbības programmas izstrādes laikā valstī darbojošās pārtikas nodrošināšanas atbalsta shēmas, piemēram, Pārtikas banka „Paēdušai Latvijai”, strādā uz ziedojumu pamata un to fiziskā kapacitāte pilnībā apsaimniekot arī Fonda finansējumu pārtikas iegādei būtu ierobežota. Tāpēc paredzēts nacionālā līmenī organizēt jau safasētu pārtikas paku iegādi, MK noteikumos par Fonda īstenošanas kārtību nosakot pārtikas pakas saturu un produktu kvalitātes prasības. Fonda pārvaldībā iesaistītās iestādes sekos EK organizētajiem labas prakses apmaiņas pasākumiem, lai plānošanas perioda laikā izmantotu iespējas pārtikas atbalsta nodrošināšanu organizēt arvien efektīvākā un mērķa grupas vajadzībām atbilstošākā veidā.
5. Personas vai mājsaimniecības atbilstību Fonda līdzfinansētās palīdzības saņemšanai apliecinās pašvaldības sociālā dienesta izziņa. Pašvaldību sociālie dienesti vērtē personas (mājsaimniecības) ienākumu un materiālā stāvokļa līmeni saskaņā ar normatīvajiem aktiem sociālo pakalpojumu un sociālās palīdzības jomā un izsniedz izziņu par personas atbilstību trūcīgas vai maznodrošinātas personas (mājsaimniecības) statusam[[6]](#footnote-7). Pašvaldības sociālais dienests izsniegs izziņu ārkārtas situācijas risināšanai gadījumos, kad ģimene vai atsevišķi dzīvojoša persona nonākusi krīzes situācijā, un tai ir nepieciešama tūlītēja palīdzība, kā arī sniegs partnerorganizācijām aktuālu informāciju par galasaņēmēju skaitu attiecīgajā pilsētā vai novadā un informēs galasaņēmējus par Fonda atbalsta iespējām.

## **Pārvaldības un kontroles struktūra**

1. Atbilstoši Regulas 28.panta b) apakšpunktam un 31.pantam, ievērojot funkciju nošķiršanas principu, Fonda pārvaldību nodrošinās šādas pārvaldībā un kontrolē iesaistītās institūcijas (Fonda TP saņēmēji):
	* **vadošā iestāde**, kuras funkcijas pilda LM;
	* **starpniekstruktūra**, kuras funkcijas pilda SIF;
	* **revīzijas iestāde**, kuras funkcijas pilda FM;
	* **sertifikācijas iestāde**, kuras funkcijas pilda LM.
2. **Iepirkumu uzraudzības biroja** (turpmāk - IUB) eksperti sniegs savu viedokli Fonda pārvaldībā un kontrolē iesaistītajām institūcijām iepirkumu jautājumos, t.sk. veicot iepirkumu dokumentācijas un procedūras norises pirmspārbaudes (paredzams 1–2 iepirkumi gadā) un sniedzot rekomendējoša rakstura atzinumus.
3. **Fonda konsultatīvā darba grupa** tiks veidota ar mērķi, lai, ievērojot partnerības principu, nodrošinātu ieinteresēto personu iesaisti un konsultācijas darbības programmas īstenošanā un uzraudzībā, vienlaikus nepieļaujot interešu konfliktu. Darba grupā plānots uzaicināt pārstāvjus no nevalstiskajām organizācijām sociālā darba jomā, piemēram, Latvijas Pašvaldību sociālo dienestu vadītāju apvienības, Sociālo darbinieku biedrības, kā arī partnerorganizācijām, FM kā ES KP fondu vadošās iestādes, Fonda īstenošanā ieinteresētajām nozaru ministrijām (Zemkopības ministrija, Veselības ministrija, Izglītības un zinātnes ministrija) un citas ieinteresētās personas.
4. Fonda vadošās iestādes un starpniekstruktūras pārstāvji līdzdarbosies „Informatīvajā ziņojumā par Eiropas Reģionālās attīstības fonda, Eiropas Sociālā fonda un Kohēzijas fonda vadības un kontroles sistēmu 2014.-2020.gada plānošanas periodam” minētajās darba grupās.
5. Izvērtējot iespējamos riskus, EK rekomendācijas un citu dalībvalstu pieredzi, MK 2013.gada 17.decembra sēdes protokollēmumā (prot. Nr.67. 139.§ 4.punkts) par Fonda starpniekstruktūru (sadarbības iestādi) tika noteikts Lauku atbalsta dienests (turpmāk – LAD).
6. LAD dalība Fonda ieviešanā ļautu izmantot iestādes ilggadējo pieredzi, nodrošinot pārtiku izdalīšanai trūcīgajām personām no 2006.gada. Arī EK neformāli ir rekomendējusi pārtikas iegādē iesaistīt iestādes, kas šādu pieredzi uzkrājušas EK pārtikas nodrošināšanas programmā. Par šādu izvēli jau paziņojušas atsevišķas dalībvalstis, kurās vēsturiski ir nodalītas maksājumu aģentūras un lauksaimniecības tirgus intervences kompetento iestāžu funkcijas (Lietuva, Francija, Spānija u.c.). Konsultācijās ar Zemkopības ministriju un LAD par Fonda starpniekstruktūras funkciju deleģēšanu LAD tika saņemts pamatots atteikums, jo Latvijā ir tikai viena maksājumu aģentūra – LAD un tās funkcijas ir saistītas ar lauksaimniecības un lauku atbalsta politikas realizāciju.
7. Ievērojot, ka Fonda mērķis veicināt sociālo iekļaušanu, palīdzot mazināt nabadzību, atbilst Sabiedrības integrācijas fonda likuma 3.panta 1.punktā noteiktajam mērķim, un, izvērtējot SIF pieredzi Eiropas Sociālā fonda līdzfinansēto projektu sociālās iekļaušanas jomā ieviešanas uzraudzībā ES fondu 2004.-2006.gada un 2007.-2013.gada plānošana periodā, par piemērotāko institūciju Fonda starpniekstruktūras funkciju veikšanai ir atzīts SIF.

## **Funkciju sadalījums starp iestādēm**

1. Saskaņā ar Regulu galvenās Fonda pārvaldībā un kontrolē iesaistīto institūciju funkcijas:
2. **Vadošās iestādes funkcijas** ir nodrošināt:
	1. Fonda vadību, tā īstenošanas efektivitāti un lietderību,
	2. darbības programmas, tās grozījumu projektu izstrādi,
	3. darbību un partnerorganizāciju atlases kritēriju un atlases procedūru izstrādi,
	4. darbības programmas sākotnējo (ex-ante) novērtējumu,
	5. Fonda atbalsta galasaņēmēja strukturētu apsekojumu 2017. un 2022.gadā,
	6. Fonda tiesiskā regulējuma izstrādi, t.sk., nosakot pārtikas un/vai materiālās palīdzības veidu,
	7. dalību darbību un partnerorganizāciju atlasē,
	8. gada un nobeiguma īstenošanas ziņojumu sagatavošanu, apspriešanu ar ieinteresētajam personām un iesniegšanu EK,
	9. pārvaldības deklarācijas un gada kopsavilkuma sagatavošanu,
	10. dalību pārbaudēs darbību īstenošanas vietās (izlases veidā),
	11. risku pārvaldību un krāpšanas risku apkarošanas pasākumus,
	12. dokumentu uzglabāšanu revīzijas liecību nodrošināšanai,
	13. starpniekstruktūrai un partnerorganizācijām to uzdevumu izpildei un darbību īstenošanai nepieciešamo informāciju,
	14. Fonda informācijas un saziņas pasākumu īstenošanu,
	15. apstrīdēto starpniekstruktūras lēmumu attiecībā uz partnerorganizāciju atlasi izskatīšanu,
	16. deleģēto funkciju uzraudzības veikšanu,
	17. Fonda TP vadību un tās īstenošanas efektivitāti.
3. **Starpniekstruktūras funkcijas** Fonda ieviešanai ir:
	1. nodrošināt darbību un partnerorganizāciju atlasi, līgumu slēgšanu un līgumsaistību izpildi un kontroli,
	2. nodrošināt datorizētas informācijas sistēmas izveidi (pielāgošanu) uzraudzībai, novērtēšanai, finanšu pārvaldībai, pārbaudei un revīzijai nepieciešamo datu reģistrēšanai un glabāšanai, kā arī nodrošināt datu par darbību īstenošanu reģistrāciju un ticamību,
	3. veikt darbību īstenošanas uzraudzību un kontroli, t.sk., sagatavot un pārbaudīt maksājuma pieprasījumus par darbību īstenošanu, t.sk., veikt pārbaudes darbību īstenošanas vietās, nodrošinot pārbaudes funkcijas nošķiršanu,
	4. apstiprināt maksājuma pieprasījumos iekļautos izdevumus un veikt maksājumus,
	5. sagatavot un iesniegt sertifikācijas iestādei informāciju maksājuma pieteikuma sagatavošanai,
	6. iesniegt vadošajai iestādei informāciju gada un nobeiguma īstenošanas ziņojumu sagatavošanai,
	7. pieņemt lēmumu par neatbilstoši veiktiem izdevumiem un neatbilstoši veikto izdevumu atgūšanu,
	8. veikt risku pārvaldību un krāpšanas risku apkarošanas pasākumus,
	9. uzturēt atsevišķu grāmatvedības uzskaites sistēmu vai visiem ar darbību īstenošanu saistītajiem darījumiem piešķirt atbilstošu uzskaites kodu,
	10. nodrošināt dokumentu uzglabāšanu revīzijas liecību nodrošināšanai,
	11. konsultēt partnerorganizācijas, nodrošinot nepieciešamo palīdzību un informāciju par darbību īstenošanu,
	12. nodrošināt Fonda informācijas un saziņas pasākumu īstenošanu.
4. **Revīzijas iestādes funkcijas ir:**
	1. veikt vadošās iestādes un sertifikācijas iestādes sākotnējo atbilstības novērtējumu un iesniegt EK,
	2. nodrošināt Fonda pārvaldības un kontroles sistēmas revīziju,
	3. veikt deklarēto izdevumu revīziju un gada noslēgumu kontu revīziju,
	4. sagatavot revīzijas stratēģiju, revīzijas atzinumus un kontroles ziņojumus.
5. **Sertifikācijas iestādes funkcijas ir:**
	1. sagatavot un iesniegt EK maksājumu pieteikumus, apliecinot to ticamību,
	2. sagatavot un iesniegt EK izdevumu pārskatus, apliecinot to pilnīgumu, pareizību un patiesumu,
	3. nodrošināt datu datorizētu uzskaiti par EK deklarētajiem izdevumiem un Fonda pārvaldība un kontrolē iesaistītajām institūcijām veiktajiem maksājumiem, atgūstamajām un atgūtajām summām.
6. Fonda pārvaldībā un kontrolē iesaistītās institūcijas un to funkciju sadalījums tiks ietverts likumā par Fonda vadību.

## **Galvenie procesi un ieviešanas principi**

1. Fonda īstenošanas kartība tiks noteikta MK noteikumos, līdz ar to informatīvajā ziņojumā norādīti būtiskākie Fonda īstenošanas procesa elementi.
2. ***Partnerorganizāciju un darbību atlase***
3. Regulas 32.panta 3.punkta a) apakšpunktā minēto pienākumu izstrādāt darbību atlases procedūru un kritērijus Fonda ieviešanai veiks vadošā iestāde. Darbību un partnerorganizāciju atlases kritēriji un atlases mehānisma apraksts tiks ietverts darbības programmā, ko apstiprina EK, sīkāk izstrādātus kritērijus un to piemērošanas kārtību nosakot MK noteikumos par Fonda īstenošanas kārtību.
4. Partnerorganizāciju un darbību (iepirkuma organizēšanu pārtikas un/vai pamata materiālās palīdzības piegādei) atlasi veiks starpniekstruktūra, bet vadošās iestādes pārstāvji piedalīsies atlases procesā kā vērtēšanas komisijas locekļi ar balsstiesībām.
5. Līgumus ar partnerorganizācijām un līgumus par pārtikas un/vai materiālās palīdzības preču piegādi slēgs starpniekstruktūra.
6. Tā kā šī informatīvajā ziņojumā izstrādes laikā turpinās konsultācijas ar EK par darbības programmas ieviešanas optimālo modeli un darbības definējumu, darbību atlases modelis var tikt precizēts, un pēc darbības programmas apstiprināšanas noteikts MK noteikumos par Fonda īstenošanas kārtību.
7. ***Fonda darbību finansēšana un maksājumu veikšana***
8. Pēc Fonda darbības programmas apstiprināšanas Fonda īstenošanas uzsākšanai EK veiks avansa maksājumu 11% apmērā no Fonda kopējā piešķīruma darbības programmā. Avansa maksājumu var izmantot tikai maksājumiem Fonda darbību īstenošanai. Pirmais maksājuma pieteikums EK ir jāiesniedz 24 mēnešu laikā no pirmā avansa maksājuma saņemšanas, pretējā gadījumā avanss jāatmaksā EK budžetā.
9. Atbilstoši Regulas 42.panta 1.punktam vadošajai iestādei jānodrošina Fonda darbību īstenošanai nepieciešamā finansējuma pieejamība un nepārtrauktība. Minētā nodrošināšanai valsts budžeta līdzekļi Fonda darbību (materiālā palīdzība, papildpasākumi un TP) īstenošanas priekšfinansēšanai tiks plānoti Fonda pārvaldībā un kontrolē iesaistīto institūciju budžetā kā dotācija no vispārējiem ieņēmumiem saskaņā ar normatīvajiem aktiem par valsts budžeta pieprasījuma izstrādāšanas un iesniegšanas pamatprincipiem.
10. Valsts budžeta finansējums Fonda TP un darbību īstenošanas izmaksu segšanai tiks pārdalīts 2010.gada 18.maija Ministru kabineta noteikumos Nr.464 „Noteikumi par 74.resora "Gadskārtējā valsts budžeta izpildes procesā pārdalāmais finansējums" 80.00.00 programmā plānoto līdzekļu pārdales kārtību Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai” (turpmāk – MK noteikumi Nr.464) noteiktajā kārtībā.
11. Valsts budžeta priekšfinansējuma aprēķins pilnam Fonda īstenošanas periodam sadalījumā pa gadiem tiks iekļauts Fonda vadības likumprojekta anotācijā un papildus finansējuma pieprasījums tiks virzīts atbilstoši likumprojekta „Par valsts budžetu 2015.gadam” un likumprojekta “Par vidēja termiņa budžeta ietvaru 2015., 2016. un 2017.gadam” sagatavošanas gaitai.
12. Fonda pārvaldībā un kontrolē iesaistītās institūcijas nodrošina atsevišķu Fonda darbību īstenošanas izmaksu, t.sk., TP līdzekļu uzskaiti.
13. Starpniekstruktūra sagatavos, pārbaudīs un apstiprinās maksājuma pieprasījumus par attiecināmajām izmaksām Fonda darbību īstenošanai, nodrošinot pārbaudes funkcijas nošķiršanu, un veiks maksājumus partnerorganizācijām atbilstoši noslēgtajiem līgumiem, kā arī sagatavos maksājuma rīkojumu par apstiprināta Fonda finansējuma pārskaitīšanu valsts budžeta ieņēmumos.
14. Starpniekstruktūra sagatavos informāciju par apstiprinātajiem izdevumiem darbību īstenošanai un iesniegs apkopošanai sertifikācijas iestādei.
15. Fonda pārvaldībā un kontrolē iesaistītās institūcijas sagatavos maksājuma pieprasījumu par TP izlietojumu un iesniegs vadošajai iestādei. Vadošā iestāde pārbaudīs un apstiprinās saņemtos maksājumu pieprasījumus (vadošās iestādes sagatavoto maksājuma pieprasījumu pārbauda un apstiprina sertifikācijas iestāde), un iesniegs apkopošanai sertifikācijas iestādei.
16. Sertifikācijas iestāde veiks iesniegtās informācijas pārbaudi, veicot izlases veida maksājumu pieprasījumu pārbaudes pārliecības gūšanai par izdevumu attiecināmību, sagatavos maksājuma pieteikumu, veiks tā sertificēšanu un iesniegšanu EK.
17. ***Kontroles***
18. Darbību īstenošanai atbilstoši Fonda mērķim un sasniedzamajiem rezultātiem Fonda pārvaldībā un kontrolē iesaistītās institūcijas veiks maksājumu pieprasījumu pārbaudes, pārbaudes darbību īstenošanas vietās un iepirkumu pirmspārbaudes (kontroles). Saskaņā ar informatīvā ziņojuma 25.punktu izdevumu attiecināmības prevencijas nolūkā iepirkumu pirmspārbaudes veiks IUB.
19. Starpniekstruktūra veiks darbību īstenošanas kontroles. Nepieciešamības gadījumā, lai nodrošinātu pārbaužu kvalitāti, varēs piesaistīt vadošās iestādes pārstāvjus.
20. Kontroles pasākumu mazināšanai un starpniekstruktūras un partnerorganizāciju administratīvā sloga atvieglošanai, partnerorganizācijām tiks piemērotas Regulā noteiktās vienotās likmes izmaksas (flat rate) administrēšanai, preču transportēšanai un uzglabāšanai, kā arī papildpasākumu īstenošanai, izmaksu nosacījumus iekļaujot MK noteikumos par Fonda īstenošanas kārtību.
21. Vadošā iestāde veiks starpniekstruktūrai deleģēto funkciju uzraudzību, lai gūtu priekšstatu par problemātiskajām un riskantajām jomām Fonda pārvaldības un kontroles sistēmā, tādejādi iespējami savlaicīgi reaģējot uz trūkumiem un radot mehānismus to novēršanai.
22. Balstoties uz visu kontroļu tvērumu, vadošā iestāde sniegs EK ikgadēju pārvaldības deklarāciju (jeb apliecinājumu) par Fonda pārvaldības un kontroles sistēmas darbību, pakārtoto darījumu likumību un pareizību un pareizas finanšu pārvaldības principa ievērošanu un kopsavilkumu par atskaites gadā veiktajiem pārvaldības un kontroles pasākumu rezultātiem, Fonda pārvaldības un kontroles sistēmā apzinātiem trūkumiem un veiktajiem korektīvajiem pasākumiem.
23. ***Neatbilstību konstatēšana un neatbilstoši veikto izdevumu atgūšana***
24. Starpniekstruktūra pieņems lēmumu par neatbilstībām un finanšu korekcijām, kas ir konstatētas savu un citu iestāžu veikto kontroļu ietvaros, kā arī nodrošinās nepieciešamās informācijas ievadi datorizētā informācijas sistēmā un Eiropas Krāpšanas apkarošanas biroja (OLAF) datu apmaiņas sistēmā. Neatbilstības darbību īstenošanā varēs konstatēt arī citas Fonda pārvaldībā un kontrolē iesaistītās iestādes (vadošā iestāde, sertifikācijas iestāde, revīzijas iestāde).
25. Paredzēta proporcionālas finanšu korekcijas piemērošanas iespēja atkarībā no pārkāpuma būtības, ņemot vērā principus, kas noteikti EK un ES KP fondu sistēmas pārvaldībai izstrādātājās vadlīnijās, ciktāl attiecināms.
26. Neatbilstību procesa vadība un strīdu (sūdzību) saistībā ar piešķirtā finansējuma izmaksāšanu vai izmaksāšanas turpināšanu risināšana tiks noteikta MK noteikumos par Fonda īstenošanas kārtību.
27. ***Informācija un saziņa***
28. Fonda sniegtā atbalsta pārredzamībai starpniekstruktūra nodrošinās aktuālu informāciju par Fonda atbalstītajām darbībām izklājlapas formātā un tās atlasīšanas iespēju, tai skaitā, publicēšanai internetā.
29. Fonda pārvaldībā un kontrolē iesaistītās institūcijas un partnerorganizācijas visās darbību īstenošanas vietās un visos informācijas un saziņas pasākumos informēs sabiedrību par Fonda atbalstu, redzamā vietā izvietojot plakātu ar informāciju par Fondu, tostarp ES un Fonda finansiālo atbalstu, vai atbilstīga izmēra ES emblēmu kopā ar atsauci uz ES un Fondu.
30. Vadošā iestāde, starpniekstruktūra un partnerorganizācijas savās tīmekļa vietnēs, ja tādas ir, publicēs informāciju par Fonda atbalstu (īss darbības apraksts, mērķi un rezultāti).
31. Starpniekstruktūra nodrošinās partnerorganizāciju konsultēšanu un informēšanu par informācijas un saziņas jautājumiem.
32. ***Uzraudzība***
33. Vadošā iestāde ir atbildīga par darbības programmā noteikto mērķu un rezultātu sasniegšanu, kā arī Fonda ikgadējo saistību izpildes uzraudzību (t.s.’N+3’), tādējādi nodrošinot Fonda mērķu un rezultātu sasniegšanas uzraudzību un analīzi, savukārt starpniekstruktūra nodrošina uzraudzību darbību īstenošanas līmenī.
34. Darbības programmas uzraudzība balstīsies uz EK deleģētā aktā noteikto kopējo rādītāju sarakstu (indikatīvi – iegādātās un izdalītās pārtikas un/vai pamata materiālās palīdzības daudzums, atbalstu saņēmušo personu vai mājsaimniecību skaits), kā arī uzkrāto informāciju par īstenotajiem papildpasākumiem un to saņēmēju skaitu. Regulā nav noteikta prasība uzkrāt personas datus par pārtikas un/vai pamata materiālās palīdzības galasaņēmējiem.
35. Vadošā iestāde sadarbībā ar starpniekstruktūru izstrādās gada īstenošanas ziņojumus un īstenošanas nobeiguma ziņojumu, t.sk., izmantojot datorizētajā informācijas sistēmā uzkrātos datus. Pirms ziņojumu iesniegšanas EK vadošā iestāde nodrošinās to apspriešanu ar Fonda konsultatīvās darba grupas dalībniekiem.
36. Publicitātes prasību nodrošināšanu un ievērošanu uzraudzīs Fonda pārvaldībā un kontrolē iesaistītās institūcijas.
37. ***Novērtēšana***
38. Fonda paredzamās efektivitātes un lietderības novērtēšanai, vadošā iestāde organizē darbības programmas sākotnējo (ex-ante) novērtējumu atbilstoši Fonda Regulā noteiktajām prasībām, t.sk., ievērojot prasības administratīvā sloga mazināšanai.
39. Ex-ante novērtējums tiks iesniegts EK vienlaikus ar Fonda darbības programmas projektu.
40. Vadošā iestāde nodrošinās Fonda galasaņēmēju strukturētu apsekojumu 2017. un 2022.gadā, rezultātus izmantojot darbības programmas lietderības un efektivitātes novērtēšanai.
41. Ex-post novērtējumu veic EK pēc savas iniciatīvas sadarbībā ar vadošo iestādi, novērtējot Fonda efektivitāti, lietderību un sasniegto rezultātu ilgtspēju, kā arī lai novērtētu Fonda pievienoto vērtību.
42. Fonda ieviešanas periodā vadošā iestāde var veikt Fonda darbības programmas lietderības un efektivitātes novērtējumu.
43. ***Datorizēta informācijas sistēma***
44. Regulas 32.panta 2.punkta d) apakšpunkta izpilde par datorizētas informācijas sistēmas izveidi Fonda uzraudzībai, novērtēšanai, finanšu pārvaldībai, pārbaudei un revīzijai nepieciešamo datu reģistrēšanai un glabāšanai tiks nodrošināta, papildinot starpniekstruktūras rīcībā esošo informācijas sistēmu ar attiecīgu moduli Fonda datu uzkrāšanai.
45. ***Risku vadība un krāpšanas apkarošana***
46. Ņemot vērā Regulas prasības, nepieciešams ieviest un veikt efektīvus un samērīgus krāpšanas apkarošanas pasākumus.
47. Risku vadības un krāpšanas apkarošanas pasākumi tiks nodrošināti līdzīgi kā ES KP fondu sistēmā, galvenos to pamatprincipus nosakot MK noteikumos par Fonda īstenošanas kārtību. Fonda vadošās iestādes un starpniekstruktūras pārstāvji tiks iekļauti ES KP fondu risku vadības darba grupā.
48. Dubultās finansēšanas risku novēršanai Fonda pārvaldībā un kontrolē iesaistītās institūcijas pārliecināsies, ka Fonda atbalstītās darbības, t.sk. plānotie papildpasākumi, nesaņem atbalstu no valsts budžeta, ES vai citu finanšu instrumentu ietvaros.

1. ***Pārvaldības un kontroles sistēmā iesaistīto institūciju noteikšanas process, tā priekšnosacījumi***
2. Atbilstoši Regulas 31.pantam un IV.pielikumam, EK ir noteikusi četrus pamatkritērijus Fonda vadošās iestādes un sertifikācijas iestādes novērtēšanai:
	* + 1. Iekšējā kontroles vide;
			2. Riska pārvaldība;
			3. Pārvaldības un kontroles pasākumi;
			4. Uzraudzība.
3. Revīzijas iestāde veiks vadošās iestādes un sertifikācijas iestādes sākotnējo atbilstības novērtēšanu, vadoties pēc EK noteiktajiem kritērijiem un starptautiskajiem revīzijas standartiem. Fonda pārvaldības un kontroles sistēmas apraksts tiks izmantots kā pamatdokuments institūciju atbilstības novērtējumam.
4. Sākotnējā atbilstības novērtējuma rezultātā tiks sagatavots neatkarīgs Revīzijas iestādes ziņojums un atzinums par izveidoto Fonda pārvaldības un kontroles sistēmu.
5. Vadošā iestāde paziņos EK par Fonda pārvaldībā iesaistīto iestāžu norīkošanu un atbilstību tās noteiktajiem kritērijiem pirms pirmā maksājuma pieteikuma iesniegšanas Komisijai.

## **Tehniskā palīdzība**

1. ***TP izmantošana***
2. TP mērķis Regulas izpratnē ir atbalstīt sagatavošanas, vadības, uzraudzības, administratīvo un tehnisko palīdzību, revīzijas, informācijas, kontroles un novērtēšanas pasākumus, kas vajadzīgi, lai nodrošinātu Fonda veiksmīgu īstenošanu.
3. Vadošā iestāde centralizēti nodrošinās Fonda TP vadību un tās īstenošanas efektivitāti, nosacījumus par TP izmantošanu iekļaujot MK noteikumos par Fonda īstenošanas kārtību un vienošanās par Fonda pārvaldībā un kontrolē iesaistīto institūciju pienākumiem un TP izmantošanu.
4. TP finansējums tiks plānots atbilstoši Fonda pārvaldībā un kontrolē iesaistīto institūciju īstenotajām funkcijām, vērtējot TP resursu sadalījumu atbilstoši noslodzei. Lai nodrošinātu elastīgu un atbilstošu TP resursu plānošanu, plānots izmantot daļslodzes darba laika uzskaiti.
5. TP finansējuma kopējais apjoms nepārsniedz 5% no Fonda īstenošanai piešķirtā finansējuma.
6. TP var izmantot arī partnerorganizāciju kapacitātes celšanai, ja tas nepieciešams Regulā noteikto prasību izpildes nodrošināšanai.
7. Fonda pārvaldībā un kontrolē iesaistītās institūcijas patstāvīgi noteiks to funkciju izpildei faktiski nepieciešamās darba slodzes, t.sk., finansēšanai no Fonda TP resursiem. Paredzams, ka Fonda īstenošanas nodrošināšanai būs nepieciešamas indikatīvi 10 (desmit) amata slodzes, t.sk., daļslodzes.
8. Papildu funkciju nodrošināšanai saistībā ar Fonda vadošās iestādes un sertifikācijas iestādes pienākumu izpildi, **LM nepieciešamas papildu 4 (četras) amata vietas**.
9. Starpniekstruktūrai un revīzijas iestādei netiek plānotas papildus amata vietas, nodrošinot to funkciju izpildi esošo cilvēkresursu ietvaros, nepalielinot iestādes kopējo amata vietu skaitu. Piemēram, SIF Fonda starpniekstruktūras funkciju izpildē plāno iesaistīt personālu, kas līdz 2014.gada 30.jūnijam (projekta īstenošanas beigu datums) nodarbināts Eiropas Kopienas iniciatīvas projektā „Dažādi cilvēki. Atšķirīga pieredze. Viena Latvija”.
10. Lai atbilstoši Regulas 26.punktam nodrošinātu iespējami īsāku pārtikas palīdzības piegādes pārtraukumu, kā arī ņemot vērā darbības programmas sagatavošanai, Fonda tiesiskā regulējuma (likumprojekts, MK noteikumi par Fonda īstenošanas kārtību, pārvaldības un kontroles sistēmas apraksts, procedūras) izstrādei un citu ar Fonda īstenošanas uzsākšanu saistītu pienākumu izpildei nepieciešamo laiku, **steidzami nepieciešams nozīmēt cilvēkresursus Fonda pārvaldībā un kontrolē iesaistītajās institūcijās**.
11. ***TP finansēšana***
12. Fonda sagatavošanai un īstenošanai plāno šādas attiecināmās TP izmaksas:
	1. atlīdzības izmaksas (tiešās izmaksas),
	2. izmaksas, kas radušās Fonda sagatavošanā un ieviešanā, tai skaitā, pieļaujamas izmaksas ex-ante novērtēšanas, informācijas un publicitātes, komandējumu un apmācību, datorizētas informācijas sistēmas pielāgošanas nodrošināšanai, citas administratīvās izmaksas (netiešās izmaksas).
13. Fonda sagatavošanai un īstenošanai nepieciešamo TP finansējumu (valsts budžeta līdzekļus) 2014.gadam pieprasa no 74.resora „Gadskārtējā valsts budžeta izpildes procesā pārdalāmais finansējums” programmas 80.00.00 „Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai” MK noteikumu Nr.464 39.punktā noteiktajā kārtībā.
14. Fonda attiecināmie TP izdevumi 2014.gadā tiks priekšfinansēti no Fonda pārvaldībā un kontrolē iesaistīto institūciju pamatbudžeta, nosakot TP izmaksu atbilstības periodu ne agrāk kā 2014.gada 1.janvāris. Pēc 102.punktā minētās TP finansējuma pārdales no 74.resora „Gadskārtējā valsts budžeta izpildes procesā pārdalāmais finansējums” programmas 80.00.00 „Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai”, faktiski veiktās izmaksas tiks pārgrāmatotas.
15. Līdz MK noteikumu par Fonda īstenošanas kārtību apstiprināšanai Fonda pārvaldībā un kontrolē iesaistīto institūciju pienākumi un TP izmantošanas kārtība tiks noteikta starpresoru vienošanās.
16. Fonda sagatavošanai un uzsākšanai 2014.gadā kopā nepieciešams TP finansējums indikatīvi 128 942 EUR apmērā Fonda pārvaldībā un kontrolē iesaistītā personāla atlīdzībai, ex-ante novērtēšanas veikšanai, darbības programmas tulkošanai, informācijas un publicitātes pasākumu nodrošināšanai, komandējumu un apmācību organizēšanai un citām administratīvām izmaksām, t.sk., 904 EUR vadošās iestādes līdz 2014.gada 20.maijam faktiski veiktās izmaksas komandējumu nodrošināšanai.
17. TP finansējums 2014.gadam sadalījumā pa Fonda pārvaldībā un kontrolē iesaistītajām institūcijām:

|  |  |  |  |  |
| --- | --- | --- | --- | --- |
| Fonda pārvaldībā iesaistītās institūcijas | Amata slodžu skaits | Mēnešu skaits | Izmaksas vidēji mēnesī (EUR) | **Kopā (EUR)** |
| 1 | 2 | 3 | 4 | 5 |
| Vadošā iestāde (LM) | 3.2 | 7 | 7 021 | 49 147 |
| Sertifikācijas iestāde (LM) | 1 | 7 | 1 867 | 13 069 |
| Starpniekstruktūra (SIF) | 5 | 6 | 10 633 | 63 798 |
| Revīzijas iestāde (FM) | 0.8 | 2 | 1 464 | 2 928 |
| **Kopā** | **10** | **X** | **20 985** | **128 942** |

## **Turpmākās rīcības**

1. LM, ievērojot partnerības principu, izstrādās un līdz 2014.gada 1.septembrim iesniegs EK darbības programmas projektu (izsludināts VSS 20.03.2014., VSS-250) Fonda īstenošanai.
2. Pēc atļaujas saņemšanas par Fonda TP izdevumu priekšfinansēšanu no LM pamatbudžeta LM organizēs darbības programmas projekta sākotnējo (ex ante) novērtēšanu un iesniegšanu EK.
3. LM izstrādās Fonda vadības likumprojektu (plānots iesniegt izskatīšanai MK līdz 2014.gada 1.augustam) un MK noteikumu projektu par Fonda īstenošanas kārtību (plānots iesniegt izskatīšanai MK viena mēneša laikā pēc Fonda vadības likumprojekta pieņemšanas Saeimā 2.lasījumā). Fonda vadības likumprojektā tiks noteiktas Fonda pārvaldībā un kontrolē iesaistītās institūcijas, to tiesības un pienākumi, lēmumu pieņemšanas, apstrīdēšanas un pārsūdzēšanas kārtība, kā arī attiecināmā valsts budžeta līdzfinansējuma piešķiršanai nosacījumi. MK noteikumu projektā tiks iekļauta partnerorganizāciju un darbību atlases kārtība un vērtēšanas kritēriji, sasniedzamie rezultāti, mērķa grupas atbilstības kritēriji, attiecināmās izmaksas un izmaksu attiecināmības noteikumi, uzraudzības un kontroles kārtība, TP izmantošanas kārtība un citi Fonda pārvaldības procesi.
4. LM sadarbībā ar SIF līdz 2014.gada 1.novembrim izstrādās Fonda pārvaldības un kontroles sistēmas aprakstu.
5. LM noslēgs starpresoru vienošanās ar FM un SIF par revīzijas iestādes un starpniekstruktūras pienākumiem un TP izmantošanu.
6. Fonda atbalsta sniegšana galasaņēmējiem plānota no 2015.gada.

Labklājības ministrs U.Augulis

2014.05.23. 14:16

4460

I.Mača

Tālr.67021595

Ineta.Maca@lm.gov.lv

1. http://eur-lex.europa.eu/LexUriServ/LexUriServ.do?uri=OJ:L:2014:072:0001:0041:LV:PDF [↑](#footnote-ref-2)
2. http://eur-lex.europa.eu/LexUriServ/LexUriServ.do?uri=OJ:L:2012:044:0001:0003:lv:PDF [↑](#footnote-ref-3)
3. Atbilstoši Eiropas Parlamenta un Padomes regulas (ES) Nr.1303/2013 ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu un Kohēzijas fondu un atceļ padomes regulu (EK) Nr.1083/2006, 9.pantā noteiktajam. [↑](#footnote-ref-4)
4. Eiropas Parlamenta un Padomes regula (ES) Nr.1303/2013 [↑](#footnote-ref-5)
5. http://polsis.mk.gov.lv/view.do?id=4360 [↑](#footnote-ref-6)
6. 2010.gada 30.marta MK noteikumi Nr.299 „Noteikumi par ģimenes vai atsevišķi dzīvojošas personas atzīšanu par trūcīgu” [↑](#footnote-ref-7)